Veiligheidswagte wat by huis inbreek vasgetrekArgieffoto: Kent Williamson Twee veiligheidswagte is in hegtenis geneem nadat hulle glo by ŉ huis in Heidelberg in Gauteng ingebreek het. Kapt. Thivhulawi Tshilate, woordvoerder van die polisie, het gesê die wagte van wie een ŉ toesighouer was, is Vrydag by hul werkplek in die hegtenis geneem. Die inhegtenisneming het gevolg op leidrade wat die polisie van die gemeenskap gekry het. “Die veiligheidstoesighouer en sy wag het glo die motorhuis se deur afgebreek en ŉ kompressor gesteel. ŉ Maatskappymotor is tydens die pleeg van die misdaad gebruik.” Kol. Amanda Viljoen, stasiebevelvoerder, het ŉ beroep op die gemeenskap gedoen om alle huis- en sake-inbrake by die polisie aan te meld. Viljoen het bygevoeg die nuutgestigte residensiële- en sakeondersoekspan is bekwaam, effektief en gereed om alle sake wat vir hulle gegee word te takel. Die verdagtes sal Maandag in die Heidelberg-landdroshof verskyn.